আমাদের পরম সৌভাগ্য ও গৌরবের বিষয় যে, একজন হুমায়ূন আহমেদ বাংলাদেশে জন্মেছিলেন। বাংলাভাষার এমন তুমুল জনপ্রিয়, জননন্দিত, বরেণ্য লেখক শরৎচন্দ্র ছাড়া বোধহয় আর কেউ জন্মাননি। এমনকি বলা যায়, জনপ্রিয়তার বিবেচনায় তিনি শরৎচন্দ্রকেও হার মানিয়েছেন। বর্তমান সময়ের বিশিষ্ট চিন্তাবিদ আসিফ নজরুল হুমায়ূন সম্পর্কে মন্তব্য করতে গিয়ে বলেছেন, তাঁর উপন্যাস ছিল সবকিছুর মধ্যে অনন্য। মাত্র ষাট-সত্তর পাতার ছোট্ট একটা গল্পে মানুষকে বিভিন্নভাবে অভিভূত করার যে ক্ষমতা ছিল তাঁর, তা আদতেই অতুলনীয়। সামান্য বর্ণনায় চরিত্রের গভীরতা আর দৃশ্যকল্প সৃষ্টিতে তাঁর পারঙ্গমতাও ছিল অনন্য। লেখক হিসেবে তিনি একই সঙ্গে সহজাত, সহজবোধ্য ও শক্তিশালী ছিলেন। ফলে সমাজের সব স্তরের মানুষের হৃদয় ছুঁয়ে যেতে পেরেছিল তাঁর গল্প-উপন্যাস।